Virðulegi forseti. Ég mæli fyrir tillögu til þingsályktunar um samþykki til frestunar á fundum Alþingis samkvæmt 1. mgr. 23. gr. stjórnarskrárinnar. Tillagan er svohljóðandi: „Alþingi ályktar að veita samþykki til þess að fundum þingsins verði frestað frá 8. júní 2016 eða síðar, ef nauðsyn krefur, til 15. ágúst 2016.“ Tillagan skýrir sig sjálf.
Virðulegi forseti. Við í Samfylkingunni greiðum atkvæði gegn þessari lagasetningu til að segja hingað og ekki lengra við þessa ríkisstjórn sem ítrekað kemur hingað með lagasetningu á kjaradeilur, slær met í lagasetningu á vinnudeilur og veikir þar með kerfisbundið samningsrétt launafólks hér á landi. Í stað þess að horfast í augu við þann veruleika sem þarf að horfast í augu við til að styrkja grundvöll heildarsamkomulags á vinnumarkaði ákveður þessi ríkisstjórn að sniðganga verkalýðshreyfinguna á þessum degi. Með þessu nei-i viljum við í Samfylkingunni hvetja ríkisstjórnina til að svara kröfum verkalýðshreyfingarinnar, horfa til félagslegs stöðugleika, ekki síður en hins efnahagslega, í heildarsamkomulagi á vinnumarkaði og fara að horfast í augu við og kljást við ólíkar kröfur vegna launaþróunar síðustu ára [[Forseti hringir.]]sem er rót þeirrar deilu sem við fjöllum um hér. Sú deila er ekki að fara neitt [[Forseti hringir.]]þó að menn setji þessi lög í dag. [[Gripið fram í: Heyr, heyr.]]
Virðulegi forseti. Þessi löggjöf er því miður fyrst og fremst til marks um ráðleysi núverandi ríkisstjórnarflokka en ekki lausn á neinum vanda. Hér verður þetta vandamál ekki leyst frekar en önnur á vinnumarkaði vegna þess að löggjöf af þessu tagi endurspeglar algjört skilningsleysi á þeirri stöðu sem upp er komin. Þessi löggjöf undirstrikar líka og minnir okkur á það hversu brýnt sé að ganga til kosninga sem allra fyrst til að íslenskur vinnumarkaður og almenningur í landinu fái að taka afstöðu til þess hvernig stjórnvöld eru vænlegust til að stilla saman strengi í samfélaginu.
Virðulegi forseti. Við í Pírötum segjum nei við þessari tillögu, sér í lagi þar sem þetta brýtur alveg sérstaklega mikið á borgararéttindum fólks þegar kemur að því að hafa rétt til að vera í verkfalli. Svo virðist sem ríkisstjórnin sé orðin eins konar afgreiðslustöð atvinnulífsins til að koma í veg fyrir verkföll og ég hreinlega hafna því að þetta verði eitthvað sem muni tíðkast hér í framtíðinni. Núna þurfum við að segja stopp. Undanfarin ár hafa nógu oft verið sett lög á verkföll og núna er bara komið nóg. Við þurfum að virða þetta og komast til móts við aðila, bæði starfsmennina og aðila vinnumarkaðarins, þegar kemur að því að reyna að finna út hvað er í raun og veru að. Við í Pírötum sitjum hjá, við stöndum með borgararéttindum fólks og þar með réttindum þess til að fara í verkföll.
„Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 145. löggjafarþings, frá 8. júní 2016 eða síðar, ef nauðsyn krefur, til 15. ágúst 2016. Gjört á Bessastöðum, 8. júní 2016. Ólafur Ragnar Grímsson. Sigurður Ingi Jóhannsson. Bréf forseta Íslands um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég yfir því að fundum Alþingis, 145. löggjafarþings, er frestað.